***Изказване от г-жа Деница Николова,***

***зам.-министър на регионалното развитие и благоустройството в рамките на министерската среща на 78-мата сесия на Комитета по жилищно градоустройство на Икономическата комисия за Европа на ООН***

**Уважаеми гости,**

**Уважаеми госпожи и господа,**

За мен е чест да бъда част от тази среща на министрите. Имам удоволствието да приветствам приемането на Женевската министерска декларация за устойчиво градско развитие и жилищна политика и да участвам в тази кръгла маса. За Министерството на регионалното развитие и благоустройството градското развитие и устойчивите градски стратегии формират основата на регионалната политика, ориентирана към балансирано териториално развитие.

България придоби ценен опит през последното десетилетие, което помогна националната политика за градско развитие да добие ново измерение. Една от възможностите за прилагане на новия интегриран подход се въведе и развива от кохезионната политика на ЕС чрез различни механизми като интегрирани инвестиции, водено от общностите местно развитие за малките градове, интегрирани приоритетни оси по чл. 7 от Регламента за ЕФРР 1301/2013. Тези възможности за осъществяване на дейности за устойчиво градско развитие определиха новата визия на градовете за реализацията на важни проекти на местно ниво. По този начин градските власти вече играят все по-важна и проактивна роля при изработването на политики, тъй като те най-добре осъзнават своите нужди и приоритети, препятствия и предизвикателства.

Полицентричното и балансирано териториално развитие е много важно за България и също е един от основните хоризонтални въпроси, включени в Пакт от Амстердам - основният документ, свързан с изпълнението на Градския дневен ред за ЕС. България допринася за изпълнението на Градския дневен ред за ЕС, участвайки в 4 партньорства, обхващащи темите градска мобилност, цифров преход, адаптиране към климата и иновативни и отговорни обществени поръчки. За нас, като министерство, отговорно за изпълнението на регионалната политика, включително градските въпроси и жилищната политика в България, е важно да се полагат повече усилия за постигане на балансирано териториално развитие по начин, който да смекчи негативните демографски и икономически характеристики на някои български региони, които изостават в сравнение с големите и средните градове.

В този контекст успешно съчетаваме финансиране от Европейския съюз, заеми от международни институции, национални ресурси и финансови инструменти.

За периода 2014-2020 г. в рамките на ОП „Региони в растеж“, като част от основната инвестиционна програма за градско развитие в България, приблизително 1 млрд. евро се инвестират в градовете въз основа на интегрирани стратегии - 67 интегрирани планове за градско възстановяване и развитие. Няколко програми за европейско териториално сътрудничество ни подпомагат да постигнем целите за устойчиво градско развитие, чрез достъп до ресурс от 1,3 млрд. евро - за да осигурим добре свързани, безопасни и добре управлявани периферни региони, чрез създаване на растеж и работни места; справяне с изменението на климата и енергийната зависимост; намаляване на бедността и социално приобщаване. Повече от 180 млн. евро са предвидени за изпълнение на проекти за градско развитие чрез финансови инструменти, които осигуряват ниски лихвени заеми, като по този начин привличат и частни фондове и капитали в различни области като градска мобилност, социално приобщаване, сигурна и атрактивна градска среда, култура и спорт.

В заключение, позволете ми да подчертая, че постигането на устойчиво и интегрирано градско развитие е мисия с дългосрочна перспектива. Интегрираният подход е от решаващо значение за комплексното решение на градските проблеми и насърчаването на потенциала на градовете.

Декларацията на министрите и Новият градски дневен ред са ключовите стъпки по пътя към постигането на общата цел - устойчиво градско развитие и просперитет на градското население в целия свят. Подходите и начините на прилагане са различни, но трябва да търсим взаимовръзка и взаимодействие между тях чрез хоризонталните теми. Новият градски дневен ред има надежден партньор за постигане на целите си – Градския дневен ред на ЕС, който предоставя ориентирана към резултатите рамка за прилагане, като определя 12 партньорства за сътрудничество за по-добро познаване, по-добро регулиране и по-добро финансиране. Трябва да се стремим това да се постигне чрез съществуващите механизми и инструменти, без допълнителни административна тежест и структури.

Ще подкрепим и положим допълнителни усилия, за да направим приетата днес декларация приложима, гъвкава и ориентирана към резултатите.

Благодаря Ви много за Вашето внимание!